ความสุขของประชาชน กับโครงการบ้านธนารักษ์ประชารัฐ
เมื่อกลางเดือน เม.ย.ที่ผ่านมา คณะรัฐมนตรีมีมติเห็นชอบกรอบการดำเนินการโครงการบ้านธนารักษ์ประชารัฐ
31 พ.ค. 2559

โดย...อิสระ วงศ์รุ่ง รองผู้อำนวยการธนาคารออมสิน
เมื่อกลางเดือน เม.ย.ที่ผ่านมา คณะรัฐมนตรีมีมติเห็นชอบกรอบการดำเนินการโครงการบ้านธนารักษ์ประชารัฐ จึงเป็นโอกาสดีสำหรับเจ้าหน้าที่ของรัฐและประชาชนที่ต้องการมีที่อยู่อาศัยเป็นของตนเองหรือต้องการปรับปรุงที่อยู่อาศัยเดิมบนที่ดินราชพัสดุโดยหน่วยงานที่เกี่ยวข้อง ได้แก่ กระทรวงการคลัง กรมธนารักษ์ ธนาคารอาคารสงเคราะห์ และธนาคารออมสินร่วมดำเนินการสนับสนุนโครงการดังกล่าวให้บรรลุเป้าหมาย ทั้งนี้ในระยะแรกรัฐบาลมีแผนที่จะพัฒนาโครงการที่อยู่อาศัยบนที่ดินราชพัสดุในโครงการบ้านธนารักษ์ประชารัฐจำนวนกว่า 4,000 ยูนิต บนพื้นที่ 6 แปลง ในเขตกรุงเทพมหานคร เชียงใหม่ เชียงราย และเพชรบุรี ความสำเร็จของโครงการบ้านธนารักษ์ประชารัฐจะส่งผลให้เจ้าหน้าที่ของรัฐและประชาชน ซึ่งไม่เคยมีกรรมสิทธิ์ในที่อยู่อาศัยมาก่อนได้มีโอกาสมีที่อยู่อาศัยเป็นของตนเอง กระตุ้นเศรษฐกิจในภาพรวม อีกทั้งยังเป็นการสร้างมูลค่าเพิ่มให้กับที่ดินราชพัสดุที่ไม่ได้ใช้ประโยชน์
โครงการบ้านธนารักษ์ประชารัฐมีวัตถุประสงค์สำคัญ เพื่อสร้างโอกาสให้เจ้าหน้าที่รัฐและประชาชน ซึ่งไม่เคยมีกรรมสิทธิ์ในที่อยู่อาศัยมาก่อนได้มีที่อยู่อาศัยเป็นของตนเองบนที่ดินราชพัสดุและเพื่อให้เจ้าหน้าที่ของรัฐมีที่อยู่อาศัยเป็นการชั่วคราว รวมทั้งเพื่อให้ความช่วยเหลือผู้ที่ต้องการซ่อมแซมและหรือต่อเติมที่อยู่อาศัยบนที่ดินราชพัสดุ ทั้งนี้โครงการบ้านธนารักษ์ประชารัฐได้กำหนดมาตรการด้านสินเชื่อ โดยได้รับความร่วมมือจากธนาคารออมสินและธนาคารอาคารสงเคราะห์เป็นผู้ดำเนินการสนับสนุนการให้สินเชื่อใน 2 รูปแบบ คือ
รูปแบบที่ 1 สินเชื่อเพื่อพัฒนาโครงการที่อยู่อาศัย (Pre Finance) เพื่อสนับสนุนสินเชื่อให้ผู้ประกอบการที่ต้องการเข้าร่วมพัฒนาโครงการวงเงิน 4,000 ล้านบาท
รูปแบบที่ 2 สินเชื่อเพื่อที่อยู่อาศัย (Post Finance) โดยกำหนดเป็นสินเชื่ออัตราดอกเบี้ยผ่อนปรนพิเศษวงเงินสินเชื่อเบื้องต้นประมาณ 5,000 ล้านบาท ซึ่งเท่ากับว่าเจ้าหน้าที่ของรัฐและประชาชนที่สนใจเข้าร่วมโครงการจะสามารถลดภาระค่าใช้จ่ายในการดำเนินการเกี่ยวกับการมีที่อยู่อาศัยได้จำนวนมาก
โครงการบ้านธนารักษ์ประชารัฐจึงเป็นอีกหนึ่งโครงการของรัฐบาลที่สร้างความสุข ความมั่นคง และอนาคตให้กับเจ้าหน้าที่ของรัฐและประชาชนด้วยการสร้างโอกาสในการมีที่อยู่อาศัยเป็นของตนเอง รวมทั้งยังเป็นการกระตุ้นเศรษฐกิจของประเทศในภาพรวม เนื่องจากเป็นการสนับสนุนโครงการด้านอสังหาริมทรัพย์ ซึ่งเป็นธุรกิจที่มีความเชื่อมโยงกับธุรกิจอื่นๆ (Value Chain) ที่เกี่ยวข้องจำนวนมาก นอกจากนี้ยังเป็นการเพิ่มประสิทธิภาพในการจัดสรรทรัพยากรในระบบเศรษฐกิจจากที่ดินราชพัสดุที่ยังไม่มีการใช้ประโยชน์โดยนำมาพัฒนาปรับปรุงเพื่อสร้างมูลค่าเพิ่ม ทั้งนี้ในช่วงต้นเดือน พ.ค.ที่ผ่านมา ธนาคารออมสินได้ลงนามบันทึกข้อตกลง เพื่อปล่อยกู้โครงการบ้านธนารักษ์ประชารัฐ ซึ่งธนาคารออมสินมีความพร้อมในการดำเนินการด้านการให้สินเชื่อ ดังนี้
1) สินเชื่อโครงการพัฒนาที่อยู่อาศัยบนที่ราชพัสดุ ซึ่งธนาคารออมสินได้จัดสรรวงเงินส่วนนี้ได้ 2,000 ล้านบาท เพื่อสนับสนุนเงินลงทุนให้ผู้ประกอบการที่เข้าร่วมพัฒนาโครงการอัตราดอกเบี้ย 4% ต่อปี ระยะเวลาการกู้ไม่เกิน 2 ปี
2) สินเชื่อเพื่อที่อยู่อาศัยและสินเชื่อเพื่อนำไปซ่อมแซมและต่อเติมที่อยู่อาศัยอีกราว 2,500 ล้านบาท สำหรับประชาชนและเจ้าหน้าที่รัฐที่ไม่เคยมีกรรมสิทธิ์ในที่อยู่อาศัยมาก่อนจะได้มีที่อยู่อาศัยเป็นของตนเอง โดยซื้อที่อยู่อาศัยที่ปลูกสร้างบนที่ดินราชพัสดุ ซึ่งมีราคาไม่เกิน 1 ล้านบาท ด้วยอัตราดอกเบี้ยผ่อนปรนพิเศษ ปีแรกอัตราดอกเบี้ย 0% ปีที่ 2-3 อัตราดอกเบี้ย 2% และปีที่ 4-6 อัตราดอกเบี้ย 5% และตั้งแต่ปีที่ 7 เป็นต้นไปMRR-1.475% สำหรับลูกค้ารายย่อย หรือ MRR-1.725% สำหรับลูกค้าสวัสดิการทั้งนี้ในวงเงิน 1 ล้านบาท จะมีอัตราผ่อนชำระในปีที่ 1-3 อยู่ที่ 4,200 บาทเท่านั้น
โครงการบ้านธนารักษ์ประชารัฐเป็นอีกหนึ่งโครงการของรัฐบาลที่มุ่งสร้างความสุขและความมั่งคงให้กับประชาชนด้วยการสร้างโอกาสในการมีที่อยู่อาศัยเป็นของตนเอง รวมทั้งการกำหนดมาตรการให้ความช่วยเหลือทางการเงินแก่ประชาชนผู้มีรายได้น้อย ทำให้ประชาชนมีความมั่นคงไม่ต้องแบกรับค่าใช้จ่ายด้านสินเชื่อที่อยู่อาศัยที่สูงมากนัก ซึ่งธนาคารออมสินและหน่วยงานที่เกี่ยวข้องมีความพร้อมและยินดีให้การสนับสนุนโครงการบ้านธนารักษ์ประชารัฐให้บรรลุเป้าหมายตามนโยบายของรัฐบาล ทั้งนี้เพื่อสร้างความสุขความมั่นคงและอนาคตให้กับประชาชนบนพื้นฐานของการอยู่ร่วมกันในสังคมชุมชนประชารัฐต่อไป